Komisijos reglamentas (EB) Nr. 1636/1999
1999 m. liepos 26 d.
dėl leidimo naudoti pašarų priedus nauja paskirtimi
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 1411/1999 [2], ypač į jos 9j ir 3 straipsnius,
(1) kadangi Direktyvoje 70/524/EEB yra numatyta, kad, atsižvelgiant į mokslo ir technikos pažangą, gali būti leidžiama naudoti naujus priedus arba naujai paskirčiai senuosius;
(2) kadangi 1993 m. gruodžio 14 d. Tarybos direktyvoje 93/113/EB dėl fermentų, mikroorganizmų ir jų preparatų naudojimo gyvūnams šerti [3] su paskutiniais pakeitimais, padarytais Direktyva 97/40/EB [4], nukrypstant nuo Direktyvos 70/524/EB, valstybėms narėms leidžiama laikinai naudoti ir pateikti į rinką fermentus, mikroorganizmus ir jų preparatus;
(3) kadangi nauji priedai arba nauja priedų paskirtis gali būti laikinai patvirtinti tuo atveju jei, į pašarus įdėjus leistiną priedo kiekį, tas priedas neturi neigiamo poveikio žmonių ar gyvūnų sveikatai arba aplinkai, nekenkia vartotojui pakeisdamas gyvulininkystės produktų savybes, jei jo kiekį pašaruose galima kontroliuoti ir dėl to, kad, atsižvelgiant į turimus rezultatus, galima daryti prielaidą, jog, įdėtas į pašarus, jis teigiamai paveikia šių pašarų arba gyvulininkystės produkcijos savybes;
(4) kadangi 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti [5] ir su ja susijusių atskirų direktyvų, pirmiausia 1990 m. lapkričio 26 d. Tarybos direktyvos 90/679/EEB dėl darbuotojų apsaugos nuo rizikos, susijusios su biologinių veiksnių poveikiu darbe [6], su paskutiniais pakeitimais, padarytais Direktyva 97/65/EB [7], nuostatos yra visos taikytinos priedus pašaruose naudojantiems bei juos keičiantiems darbuotojams;
(5) kadangi, išnagrinėjus dokumentus, valstybių narių pateiktus remiantis Direktyvos 93/113/EB 3 straipsnio nuostatomis, paaiškėjo, kad galima laikinai leisti naudoti tam tikrą fermentų ir mikroorganizmų grupėms priskiriamų preparatų skaičių;
(6) kadangi Gyvūnų mitybos mokslinio komiteto pateikta nuomonė dėl šių preparatų nekenksmingumo yra teigiama;
(7) kadangi šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyva 70/524/EEB, šio reglamento I priede išvardytus "fermentų" grupei priskiriamus preparatus gali būti leidžiama naudoti kaip pašarų priedus laikantis minėtame priede nustatytų reikalavimų.
2 straipsnis
Remiantis Direktyva 70/524/EEB, šio reglamento II priede išvardytus "mikroorganizmų" grupei priskiriamus preparatus gali būti leidžiamai naudoti kaip pašarų priedus laikantis tame priede nustatytų reikalavimų.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse
Priimta Briuselyje, 1999 m. liepos 26 d.